  Виталий Пронин Юрт вань - пырыны уг луы Клуб - калыкез огазеясь инты, тужгес зол та шӧдӥське пичи гуртъёсын. Но со клуб тани-тани куашкалоз ни ке? Эгра ёросысь Бадӟым Пурга гуртысь культурая юрт 1975-тӥ аръёсы пуктэмын ни. Клублэн борддоръёсыз нош воксё пыртӥз адӟисько!Кылем арын клублэсь корказьзэ выльысь лэсьтӥзы, буязы. Соин ик, палэнысен учкыса, ым ик уг пыры юртэз вуж шуыны. Интыез но туж усто: эркын, нылпиослы шудон площадкаез вань. Но ӧс кусып вамен потӥськод гинэ, пыд улын выж ӟукыртэ. Борддоръёсыз нош воксё пыртӥз адӟисько!- Кабинетъёсын кынмод - тӧл пыртӥ потэ. Соин ик котькӧня шунты - толалтэ клубын кезьыт, - шуэ чеберлыкъя кивалтӥсь Ольга Корепанова. - Липетсэ но тӧл ишкалтыны дась, пыртӥз кӧня зор-кот вия! Нош ми нылпиослы 13 кружок нуиськомы! Эшшо но умойгес ужаммы потэ. Но туннэ артистъёсты гинэ но ӧтьыны кепыраськомы, выжъёсмы чидалозы меда шуыса. Тазьы ужаны туж кышкыт.Бадӟым Пурга школаын ог 60 пиналъёс дышетско. Ӵапак соос ик урокъёслэсь ваньмон дыръязы гуртсы пумысь клубе дырто. Кин киужен выре, кин кырӟаны дышетске, кин кылбура. Но пичиос сяна, клубын асьсэлы инты шедьто бадӟымъёс но.- Егит пенсионеръёс гуртын лачак. Доразы уз пуке ук. Тупал Пурга, Итадур, Беляевское но мукет деревняосын улӥсьёс но клубе потало, - шуэ Беляевское гурт поселениысь инспектор Эльвира Олина. - Ланьырам клубмы шоры учкыса, сюлэм вандӥське. Пытсаськиз ке, кытчы мыномы?Зэм, Сепож гуртын но клуб вань на. Таиз Бадӟым Пургалась клублэн филиалэз луэ. Но Беляевское муниципал кылдытэтлэн воксё но одӥг клуб вылэ кылемез уг поты. Поселениын уго 8 гурт, виссы бадӟым.Клубын ужасьёс туннэ туж учкыло гурт шорын сылӥсь колхоз конторалэн 2 этажъем азьвыл юртэз шоры. Ог 20 ар ӵоже администрация выжиз ни Беляевское гуртэ, татчы выль контора ӝутӥзы. Вужезлэн нырысетӥ этажаз вашкала дырысен ужа вал медпункт но библиотека. Медпунктэз школае выжтӥзы, библиотека интыяз ик кылиз. Мар огназэ шунтод шуыса, юртэз школа котельнойлэсь воксё люкизы (таос артэ сыло). Но библиотека грант утыны быгатӥз но выльдӥськиз, табере электроен шунтӥське. Юртлэн кыкетӥ этажезлэн огаз сэрегаз туннэ интыяськемын магазин. Ӵапак та юртлэн быдэс этажезлы гочало клубын ужасьёс. Соку калыклы но матэгес луысалмы, школаен артэ но ужасалмы, шуо. Кин тодэ, соку, оло, гуртэ егитъёс но тросгес кыльысалзы. Туннэ кылисьёсыз воксё ӧвӧл уго. Гуртын 80 мурт сяна улӥсез ӧвӧл. Та юртэ пырыны лэзьысалзы ке, клубын ужасьёс асьсэос ик борддоръёссэ но буяны дасесь - киоссы котьмалы мыно.Зэм,  туннэ буяськон бордын гинэ ужпум ӧвӧл. Юртэ клуб лэсьтоно ке, борддоръёссэ но интыысьтыз выжтоно, выжзэ но тупатъяно, липетсэ но кышъяно. Ёрос администрациысь культурая управлениен кивалтӥсь Елена Кошина верамъя, талы ог 2 миллион манет кулэ. Кытысь ай шуак сомында шедьтод? Но со гинэ йыр висён ӧвӧл. Туннэ документъёсъя со юртлэн кузёез ӧвӧл. Сое ас вакытаз  «Дэмен» хозяйство ӝутӥз вал. Но соку юртъёсты ӧз пусйылэ. Али асваньбуре пыртон понна олокӧня-олокӧня документъёс лэсьтоно. Ӵапак таин ик али выре хозяйство. Ас вылаз гожтӥз ке но, клублы сое кузьмамез «Дэменлэн» воксё уг поты. Ачиз мырдэм-мырдэм шока уго, соин ик коньдон поттон амал утча.- Артысь «Мужбер» хозяйство вуж контора юртсэ вузаз ук. Ог 700 сюрс манет тыр дунъяллям, - шуэ «Дэменысь» валтӥсь бухгалтер Галина Бабкина. -  Милям но юртмес воксё пичи дунын сётэммы уг поты. Документъёс лэсьтыны ик кӧня коньдон кисьтӥмы ни. Клубъёс арендаен ужаны соглаш уз луэ.  Нош али юртэз магазинлы арендае сётӥськомы. Толэзяз 3 сюрс манет тыро.Одӥг ласянь, хозяйствоез валаны луэ: кеносъёссы, техниказы куашка ни, выльдӥськон понна коньдон поттыны малпало. Но культура удыс ноку узыр ӧй вал бере, гуртоос кышкало: Бадӟым Пургалась клуб выльдӥськытэк ик кылёз.- Ас вакытаз Мужбер гуртысь азьвыл контора юртэз клублы басьтыны быгатӥмы вал. Но туннэ Бадӟым Пургалась контора юртэз капчияк басьтыны уг луы. «Дэмен» хозяйство документъёсты ог-кык ар ӵоже лэсьтоз, дыр, ай. Собере мукет юан: кӧня тыр дунъялоз со юртсэ? Соку гинэ, бюджетэз кылдытыку, та ужпумез учкыны луоз. Асьме кужымен гинэ контора юртэз басьтыны ум быгатэ, республикалэсь юрттэт куроно луомы. Юртэз зол тупатъяно на уго. Котьма ке но гуртоосты клубтэк ум кельтэ. Азямы ужпум пуктӥмы: матысь 5 ар ӵоже клубез лэсьтомы, - оскытэ Эгра ёрослэн йырыз Татьяна Чуракова.Елена Сараматова Туспуктӥз А. Горбунов Теги: клуб  